Afadze ka ndzɛmba ahorow a pii ɔda hɛn amambra edzi dɛ Akanfo. Hɛn afadze ma yɛda nsew fii afofor ho. Sɛ yeyi kasa a yɛka fi hɔ a, obi n’afadze na mpɛm pii no ɔkyerɛ bea ofi. Nkaa no, nna nkyɛ dwumadzi biara na afadze a yɛdze pue ase. Sɛ ɔyɛ eyi a, tuntum, kɔkɔɔ na kɔben na yɛdze kɔ.
Sɛ ɔba no abadzinto anaa adze biara a ɔyɛ enyigyesɛm a, fitaa na akokɔangoa na yɛdze kɔ. Iyinom nyinara boa ma hɛn amambra tu mpɔn araa yie.
Nsakyer pii naa ba hɛn afadze mu ɔnam mbrɛ wiadze no nam rokɔ ntsi na iyinom asan ada no edzi pefee dɛ hɛn adzepamfo akɔ hɔn enyim araa yie wɔ edzepam mu. Sɛ yɛhwɛ mbrɛ nkaa no nna yesiesie hɛn ho kɔ dwumadzi ase no a, nsesa pii na aba mu.
Nkaa no sɛ wɔregye awar a, yehu dɛ awarfo no mmbɔ kaw pii wɔ hɔn afadze ho. Basia no dze tam pam selitse na kaba a ɔnnyɛ tuntann biara na banyin no so dze bi a hyɛda anaa tam pam sor na ase hyɛ kopue awargye no ase. Ndɛ ber yi dze ɔnntse dɛm koraaa. Basia no tɔ kente a no bo yɛ dzen na ɔyɛ fɛw hwehwɛ adzepamnyi a onyim abaefor kwan a ndɛ yi wɔfa do pam adze ma ahomka ba mu dze hyehyɛ no ho gɔsɔɔ kehia no kun. Banyin no so kɛpɛ afadze a ohomka wɔ mu kehia ne yer
Bio, sɛ yɛhwɛ ahosiesie anaa afadze a tsetse no hɛn nananom na mpanyimfo dze kɔ dwumadzi ase na ahosiesie a ndɛ yi yɛdze kɔ dwumadzi ase no a, ɔda no edzi pefee nsesa aba mu a no mu faa araa gyina adzepamfo hɔn nsaanoedwuma do.
Nkaa no sɛ yɛrokɔ eyiase a, hɛn afadze no yɛ dza ɔkyerɛ dɛ ampa, awerɛhow aba. Kwan mpo a onyia no besi tam no apam biribi ahyɛ no mpo kyerɛ tsebea a nyʋmpa no wɔ mu. Ebɛnadze na yehu no hɛn eyiyɛ afadze mu? Afadze a obi bɛfa dze akopue eyiyɛ ase no nnyɛ dza ɔyɛ kumaa koraa. Obi tum tɔ tam a no bo yɛ dzen na ɔdze ama nyimpa a osusu dɛ onyim adze pam ma oeedzi ho dwuma yie ama no. Iyi ntsi, behyia obi wɔ eyiadze no nna ɔkyɛn dɛ ɔrokɔ ayeforhyia ase.
Iyi nyinara gyina adzepamfo nyimdzee hɔn nsaanoedwuma akɔ nkan no do. Iyi yɛ mpontu a aba hɛn afadze mu dɛ ɔman na ɔdze edwuma abrɛ nyimpa pii.
Ndɛ ber yi mpo dze, wotum hyehyɛ dwumadze a ɔma nkorɔfɔ hu afadze ahorow a aba ma nkorɔfo rotɔ atam dze repam resiesie hɔn ho kɔ guabɔ ase.
Afadze a ndɛ yi mbabun dze kɔ dwumadzi ahorow bi tse dɛ awargye, mponho ase, ahensi ase, egua do to ase, awoda dzi ase abadzinto, edwuma, VGMA na pii a ɔkɔka ho no yɛ fɛw na ɔma ahomka.
Iyi nyinara gyinambrɛ wiadze no rokɔ na nsesa aba nyimpa n’abrabɔ mu. Ne nyinara yie.
